Corrigendum: Návrh na nariadenie rady, ktorým sa ustanovujú vykonávacie opatrenia k smernici 2006/112/ES o spoločnom systéme dane z pridanej hodnoty, pokiaľ ide o zaobchádzanie s poisťovacími a finančnými službami /* KOM/2007/0746 v konečnom znení/2 */





[pic] | KOMISIA EURÓPSKYCH SPOLOČENSTIEV | V Bruseli 20.2.2008 KOM(2007) 746 v konečnom znení/2 Korigendum. - Vypúšťa a nahrádza sa ním návrh na nariadenie Rady KOM(2007) 746 v konečnom znení z 28. 11. 2007. Odsek týkajúci sa zásady subsidiarity v dôvodovej správe bol zmenený. Toto korigendum sa týka všetkých jazykových verzií. Návrh na NARIADENIE RADY, ktorým sa ustanovujú vykonávacie opatrenia k smernici 2006/112/ES o spoločnom systéme dane z pridanej hodnoty, pokiaľ ide o zaobchádzanie s poisťovacími a finančnými službami (predložený Komisiou) DÔVODOVÁ SPRÁVA KONTEXT NÁVRHU - Dôvody a ciele návrhu Návrh nariadenia pozostáva z vykonávacích ustanovení k článku 135 ods. 1 písm. a) až g) a ods. 1a a článku 135a smernice Rady 2006/112/ES z 28. novembra 2006 o spoločnom systéme dane z pridanej hodnoty. Týmito článkami sa objasňujú pravidlá upravujúce oslobodenie poisťovacích a finančných služieb od dane z pridanej hodnoty (ďalej len „DPH“) s cieľom zaistiť jednotnejšie uplatňovanie oslobodenia od DPH, a tak vytvoriť pre hospodárske subjekty a správne orgány väčšiu právnu istotu a znížiť ich administratívnu záťaž. Táto koncepcia obsahuje tieto prvky: - podmienky na uplatňovanie oslobodenia od DPH sa zakladajú na objektívnych hospodárskych kritériách, - objasňuje sa, že oslobodenie od dane sa vzťahuje na dodanie akéhokoľvek skladobného prvku poisťovacej alebo finančnej služby, ktorý predstavuje individualizovaný celok a má špecifický a podstatný charakter služby oslobodenej od dane; - zavádza sa spoločná harmonizovaná koncepcia sprostredkovania poisťovacích a finančných služieb. Cieľom tohto návrhu je presnejšie rozpracovať túto koncepciu a prv opísané prvky, zvýšiť právnu istotu hospodárskych subjektov a správnych orgánov a znížiť ich administratívnu záťaž. To sa dosiahne rozčlenením koncepcie a podmienok ustanovených v článku 135 ods. 1 písm. a) až g), ods. 1a a článku 135a smernice 2006/112/ES na konkrétne ekonomické scenáre. Výsledkom sú nevyčerpávajúce výpočty prípadov, pre ktoré nariadenie ustanovuje, že sa na ne vzťahuje oslobodenie poisťovacích a finančných služieb od DPH, alebo že sú z oslobodenia od dane vylúčené. Napríklad: v článku 2 nariadenia sa ustanovuje, že „poistenie a zaistenie“ sa vzťahuje na životné poistenie, a to na individuálne alebo skupinové životné poistky, poistené dôchodky a renty, ak sa poistenie, dôchodky alebo renty vzťahujú na riziká úmrtia alebo dlhovekosti. Nariadením sa preto odstraňuje možnosť výskytu súdnych sporov, pretože v mnohých prípadoch sa v ňom poskytuje jasné riešenie. Tým sa zvyšuje právna istota. Nariadenie bude takisto priamo uplatniteľné vo všetkých členských štátoch a vďaka nemu sa výrazne zníži administratívna záťaž hospodárskych subjektov a daňových orgánov. V skutočnosti hospodárske subjekty v mnohých prípadoch potrebovali od nezávislých poradcov daňové poradenstvo a potom museli v namáhavých a zdĺhavých rokovaniach s vnútroštátnym ministerstvom financií overovať, či sa na konkrétne dodané služby vzťahuje alebo nevzťahuje oslobodenie od DPH. Miestne daňové správy museli takisto znášať vysoké správne výdavky v súvislosti s potrebou objasniť s vnútroštátnymi ministerstvami financií, ako by mali postupovať v konkrétnych prípadoch. Hospodárske subjekty a správcovia budú v prípadoch, v ktorých toto nariadenie poskytuje jasné riešenie, môcť správne uplatňovať oslobodenie poisťovacích a finančných služieb od DPH bez toho, aby s tým bola spojená táto záťaž. V prípade sprostredkovania pri poisťovacích a finančných službách by tento návrh mohol poskytnúť jednoznačné riešenie len v obmedzenom počte prípadov. Príčinou je skutočnosť, že koncepcie a formy sprostredkovania sú stále príliš zakorenené v občianskom práve jednotlivých štátov, a preto sa podstatne odlišujú. S cieľom zvýšiť právnu istotu takisto so zreteľom na tieto služby sa v nariadení dodatočne spresňujú objektívne kritériá, ktoré sa majú uplatňovať pri posudzovaní, či služba predstavuje individualizovaný sprostredkovateľský úkon. Do nariadenia je začlenená príslušná judikatúra Európskeho súdneho dvora, čím ostávajú zachované dobre osvojené zásady určovania relevantných charakteristík poisťovacích a finančných služieb. - Všeobecný kontext Vymedzenie poisťovacích a finančných služieb oslobodených od dane sú zastarané a viedli k nerovnakému výkladu a uplatňovaniu týchto oslobodení od dane zo strany členských štátov. Zainteresované strany čelia značnej právnej zložitosti rôznych správnych postupov, ktorá u hospodárskych subjektov a daňových orgánov vytvára právnu neistou. Táto právna neistota viedla k zvyšujúcemu sa počtu súdnych prípadov a zvýšeniu správnych poplatkov hospodárskych subjektov a správnych orgánov za uplatňovanie príslušných oslobodení od dane. Preto je nutné objasniť pravidlá upravujúce oslobodenie poisťovacích a finančných služieb od DPH s cieľom zaistiť väčšiu právnu istotu a znížiť správne náklady hospodárskych subjektov a správnych orgánov. Tento záver potvrdila verejná konzultácia zainteresovaných strán, ktorá sa uskutočnila v roku 2006, a nezávislá „Štúdia na zlepšenie pochopenia hospodárskych účinkov oslobodenia poisťovacích a finančných služieb od DPH“, ktorú si objednala Komisia. - Platné ustanovenia v oblasti návrhu Článok 135 ods. 1 písm. a) až g), ods. 1a a článok 135a smernice Rady 2006/112/ES, ale v tejto predlohe nariadenia na základe článku 397 sa po prvýkrát zavádzajú vykonávacie ustanovenia na uplatňovanie oslobodenia poisťovacích a finančných služieb od DPH. - Súlad s ostatnými politikami a cieľmi Únie Všade, kde to bolo možné, sa vymedzeniami pojmov takisto vytvára väčší súlad s pravidlami vnútorného trhu (napríklad investičné fondy, úverový rating, deriváty). Návrh je súčasťou stratégie Komisie na zjednodušenie regulačného prostredia (oddiel 66 KOM(2006) 690). Tieto zjednodušenia budú prospešné pre hospodárske subjekty aj pre daňové orgány členských štátov. Tieto výhody však nie je možné vyčísliť. Týmto návrhom sa zvýši právna istota a zníži administratívna záťaž hospodárskych subjektov a vnútroštátnych daňových orgánov. Keďže to by malo mať priaznivý vplyv na náklady, nemalo by to mať nepriaznivý vplyv na ceny poisťovacích a finančných služieb pre súkromné osoby. Konzultácie so zúčastnenými stranami a posúdenie vplyvu - Konzultácie so zúčastnenými stranami Metódy konzultácie, hlavné cieľové sektory a všeobecný profil respondentov Na seminári v rámci programu Fiscalis v decembri 2004 v Dubline sa analyzovali rôzne problémové oblasti pre hospodárske subjekty, najmä jav týkajúci sa obstarávania služieb z vonkajších zdrojov, a hospodárske subjekty aj členské štáty dospeli k záveru, že je nutná legislatívna iniciatíva útvarov Komisie. V nadväznosti na tento seminár Komisia si u nezávislého odborníka objednala vypracovanie štúdie s cieľom zlepšiť pochopenie hospodárskych účinkov oslobodenia finančných a poisťovacích služieb od DPH a vykonala sériu dvojstranných konzultácií s členskými štátmi a v rámci Komisie, ktorých výsledkom bolo vypracovanie náčrtu základných problémov, ktoré boli zistené, ako aj možných technických opatrení na ich riešenie. Tieto problémy sa so zainteresovanými stranami a členskými štátmi prerokovali v máji 2006 v Bruseli na konferencii o daniach. Druhý seminár v rámci programu Fiscalis sa konal v marci 2007 s cieľom oboznámiť príslušných úradníkov vnútroštátnych daňových orgánov s politikami, ktorými sa uvádza do pohybu zmena regulačného rámca, a hospodárskymi aspektmi uvádzajúcimi do pohybu cezhraničnú finančnú integráciu. Súčasťou programu boli aj praktické otázky vykonávania obsiahnuté v súčasných právnych predpisoch. Zhrnutie odpovedí a spôsob ich zohľadnenia Všetky odpovede potvrdili, že právna neistota a z nej vyplývajúca administratívna záťaž boli hlavným problémom a mali by sa riešiť prednostne. Návrh tohto nariadenia v plnej miere odzrkadľuje túto prioritu. Od 9. mája 2006 do 9. júna 2006 sa prostredníctvom internetu uskutočnila verejná konzultácia. Komisia dostala 82 odpovedí. Výsledky sú k dispozícii na tejto adrese:http://ec.europa.eu/taxation_customs/common/consultations/tax/article_2447_en.htm - Zber a využitie odborných znalostí Príslušné vedecké/odborné oblasti Štúdia zameraná na zlepšenie pochopenia hospodárskych účinkov oslobodenia finančných a poisťovacích služieb od DPH (verejná súťaž č. taxud/2005AO-006) Použitá metodika Nezávislá externá štúdia Hlavné organizácie/odborníci, s ktorými sa uskutočnili konzultácie Price Waterhouse Coopers Zhrnutie prijatých a použitých odporúčaní Existencia potenciálne závažných rizík s nezvratnými následkami sa neuvádza. Medzi závermi štúdie, vlastnou analýzou Komisie a reakciami zainteresovaných strán pri verejnej konzultácií bol široký súlad, čo umožnilo Komisii určiť nevyhnutné priority a zamerať svoju prácu na najvhodnejšie riešenia. Návrh nariadenia je v súlade s týmito prioritami. Prostriedky použité na zverejnenie odborných odporúčaní http://ec.europa.eu/taxation_customs/common/publications/studies/index_en.htm - Posúdenie vplyvu Možnosti, o ktorých sa uvažovalo, sa podrobne opisujú v posúdení vplyvu. Nulová sadzba (s. 31); rozšírenie rozsahu služieb oslobodených od dane (s. 32); jednotný obmedzený odpočet dane na vstupe (s. 33); možnosť rozhodnúť sa pre zdanenie (s. 34); cezhraničné orgány pre DPH (s. 37); samostatné právnické osoby a cezhraničné transakcie (37); zoskupovanie na účely DPH (s. 38); režimy spoločného znášania nákladov (s. 41); znížená sadzba DPH pri nákupe služby (s. 44); a ostatné voliteľné možnosti (s. 44). Komisia vykonala posúdenie vplyvu uvedené v pracovnom programe (správa v dokumente Taxud 15570). Právne prvky návrhu - Zhrnutie navrhovaného opatrenia Tento návrh pozostáva z dvoch opatrení: - výpočty prípadov, na ktoré sa vzťahuje oslobodenie poisťovacích a finančných služieb od DPH, a prípadov, ktoré sú z neho vylúčené, - spresnenie objektívnych kritérií, ktoré sa majú uplatňovať pri posudzovaní, či služba predstavuje individualizovaný sprostredkovateľský úkon. - Právny základ Článok 397 smernice Rady 2006/112/ES - Zásada subsidiarity Uplatňuje sa zásada subsidiarity, keďže návrh nepatrí do výhradnej právomoci Spoločenstva. Ciele návrhu nie je možné uspokojivo dosiahnuť na úrovni členských štátov z nasledujúcich dôvodov. Návrh je v súlade so zásadou proporcionality z nasledujúcich dôvodov. Oslobodenie poisťovacích a finančných služieb od DPH už podlieha pravidlám Spoločenstva uvedeným v článku 135 smernice Rady 2006/112/ES. Podľa článku 397 uvedenej smernice sa zavedenie vykonávacích ustanovení musí uskutočniť prostredníctvom opatrenia zákonodarcu Spoločenstva. Členské štáty samotné nemôžu prijať nové vnútroštátne pravidlá, ktoré by boli v rozpore s platnými právnymi predpismi Spoločenstva. Opatrením iba na úrovni jednotlivých členských štátov by sa nemohol dosiahnuť cieľ týkajúci sa harmonizovaného výkladu a uplatňovania vymedzenia finančných a poisťovacích služieb oslobodených od DPH; práve toto rozdielne uplatňovanie členskými štátmi spôsobuje problémy, ktorým čelia hospodárske subjekty. Členské štáty nemôžu samotné meniť a dopĺňať právne predpisy Spoločenstva; následkom rastúceho počtu súdnych sporov medzi daňovými orgánmi členských štátov a hospodárskymi subjektmi už došlo k podstatnému zvýšeniu správnych nákladov daňových úradov a takisto čiastočne k oslabeniu ich rozpočtovej istoty. V tejto situácii by opatrenia prijaté členskými štátmi mohli vytvoriť postupný nežiaduci prepad do prostredia nekalej daňovej súťaže. Opatreniami Spoločenstva sa ciele návrhu lepšie dosiahnu z tohto dôvodu (týchto dôvodov): Návrhy sú obsiahnuté v predlohe nariadenia; môže existovať iba jeden presný výklad vymedzenia poisťovacích a finančných služieb oslobodených od dane, ktorý platí v celom Spoločenstve; tento cieľ možno dosiahnuť iba zavedením vykonávacích ustanovení pre články 135 a 135a nového návrhu smernice predloženého v rovnakom čase, ktorými sa menia a dopĺňajú staré vymedzenia pojmov uvedené v smernici 2006/112/ES. Medzi útvarmi Komisie, zainteresovanými stranami, členskými štátmi a nezávislými odborníkmi je konsenzus v tom, že vytýčené ciele možno dosiahnuť len prostredníctvom právnych predpisov Spoločenstva. Prv uvedené dôvody sú dostatočne zrozumiteľné a ukazujú, že rozsah pôsobnosti návrhu sa obmedzuje na ciele, ktoré nedokážu členské štáty uspokojivo dosiahnuť samotné, kým zákonodarca Spoločenstva ich dokáže dosiahnuť lepšie. Návrhy sú obsiahnuté v predlohe nariadenia; môže existovať iba jeden presný výklad vymedzenia poisťovacích a finančných služieb oslobodených od dane, ktorý platí v celom Spoločenstve; tento cieľ možno dosiahnuť iba zmenou a doplnením starých vymedzení pojmov uvedených v smernici 2006/112/ES a súčasným zavedením dostatočne presných vykonávacích ustanovení. Jasnými vymedzeniami pojmov a hospodárskymi kritériami sa zmenšujú dôvody na možný súdny spor a tým sa vytvára prostredie právnej istoty, v rámci ktorého sa výrazne znižujú správne náklady na dosiahnutie prípadnej dohody s niekoľkými členskými štátmi o tom, ako sa tieto vymedzenia pojmov majú vykladať a uplatňovať. - Zásada proporcionality Návrh je v súlade so zásadou proporcionality z tohto dôvodu (týchto dôvodov). V zložitom daňovom prostredí poisťovacích a finančných služieb môže existovať iba jeden presný výklad oslobodenia poisťovacích a finančných služieb od dane, ktorý platí v celom Spoločenstve; tento cieľ možno dosiahnuť iba zavedením navrhovaných vykonávacích ustanovení, pretože tým sa vymedzujú jednoznačné prípady, na ktoré sa oslobodenie poisťovacích alebo finančných služieb od DPH vzťahuje alebo nevzťahuje. Za ostatných desať rokov sa výrazne zvýšil počet súdnych konaní, najmä konaní o prejudiciálnej otázke na ESD. Väčšina týchto prípadov sa týkala rozdielneho uplatňovania vymedzenia poisťovacích a finančných služieb oslobodených od dane. Jasnými vymedzeniami pojmov a hospodárskymi kritériami sa zmenšujú dôvody na možný súdny spor, a tým sa vytvára prostredie právnej istoty, v rámci ktorého sa výrazne znižujú správne náklady na dosiahnutie prípadnej dohody medzi viacerými členskými štátmi o spôsobe uplatňovania pravidiel. - Výber nástrojov Navrhované nástroje: nariadenie. Iné prostriedky by neboli primerané z tohto dôvodu (týchto dôvodov). Nariadenie je priamo uplatniteľné a hospodársky subjekt nemusí s ministerstvami financií rôznych členských štátov objasňovať právne otázky týkajúce sa uplatňovania oslobodenia od dane; v prípadoch, keď sa nariadením vyrieši daný prípad, miestne daňové úrady by mohli priamo uplatniť zodpovedajúce zaobchádzanie s DPH. Vplyv na rozpočet Návrh nemá vplyv na rozpočet Spoločenstva. Ďalšie informácie - Zjednodušenie Týmto návrhom sa umožňuje zjednodušiť právne predpisy, zjednodušiť správne postupy pre orgány verejnej správy (v EÚ alebo v jednotlivých členských štátoch), zjednodušiť správne postupy pre súkromné osoby. Nariadenie bude takisto priamo uplatniteľné vo všetkých členských štátoch a znižuje zložitosť uplatňovania oslobodenia poisťovacích a finančných služieb od DPH tým, že vymenúva prípady, na ktoré sa oslobodenie od dane vzťahuje, alebo ktoré sú z neho vylúčené. Miestne daňové správy znášajú vysoké správne poplatky v súvislosti s potrebou objasniť s vnútroštátnymi ministerstvami financií, ako by mali postupovať v konkrétnych prípadoch. Ministerstvá financií takisto vynakladajú značné prostriedky na tento druh koordinácie. Nariadením sa v mnohých prípadoch poskytujú jasné riešenia a štátne správy budú môcť uplatňovať oslobodenie poisťovacích a finančných služieb od DPH správne a bez toho, aby s tým bola spojená táto záťaž. Hospodárske subjekty v mnohých prípadoch potrebovali daňové poradenstvo od nezávislých poradcov a často museli v namáhavých a zdĺhavých rokovaniach s vnútroštátnym ministerstvom financií overovať, či sa na konkrétnu službu vzťahuje alebo nevzťahuje oslobodenie od DPH. Nariadení sa v mnohých prípadoch poskytuje jasné riešenie a hospodárske subjekty budú preto môcť uplatňovať oslobodenie poisťovacích a finančných služieb od DPH správne a bez toho, aby s tým bola spojená táto záťaž. Návrh na NARIADENIE RADY, ktorým sa ustanovujú vykonávacie opatrenia k smernici 2006/112/ES o spoločnom systéme dane z pridanej hodnoty, pokiaľ ide o zaobchádzanie s poisťovacími a finančnými službami RADA EURÓPSKEJ ÚNIE, so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty [1], a najmä na jej článok 397, so zreteľom na návrh Komisie[2], keďže: (1) Existujúce pravidlá, ktorými sa upravuje oslobodenie finančných a poisťovacích služieb od DPH, ustanovené v smernici č. 2006/112/ES z 28. novembra 2006 o spoločnom systéme dane z pridanej hodnoty[3], sú zastarané a viedli k nerovnakému výkladu a uplatňovaniu. Zložitosť pravidiel a rozdiely v správnych postupoch vytvárajú u hospodárskych subjektov a daňových orgánov právnu neistotu. Táto neistota viedla k mnohým súdnych sporom a zvýšila sa ňou administratívna záťaž. Preto je nutné objasniť, ktoré poisťovacie a finančné služby sú oslobodené od dane, a tým vytvoriť väčšiu právnu istotu a znížiť administratívnu záťaž hospodárskych subjektov a orgánov. (2) Smernica 2006/112/ES bola zmenená a doplnená smernicou 20XX/XXX/ES, pokiaľ ide o zaobchádzanie s poisťovacími a finančnými službami, aby sa zohľadnil vývoj na trhu s finančnými službami. Na zaistenie jednotného uplatňovania článku 135 ods. 1 písm. a) až g) a článku 135a smernice 2006/112/ES a jednotného výkladu, či príslušné poskytnutie služby je v zmysle týchto ustanovení oslobodené od dane, by sa malo objasniť, na ktoré služby sa vzťahujú kategórie uvedené v článku 135 ods. 1 písm. a) až g) uvedenej smernice a ktoré služby sú z týchto kategórií vylúčené. (3) V reakcii na konkrétne otázky týkajúce sa uplatňovania je vhodné ustanoviť pravidlá, aby sa zjednotilo riešenie týchto otázok v celom Spoločenstve. Treba objasniť, na ktoré služby sa vzťahuje článok 135 ods. 1 písm. a) až g) a ods. 1a smernice 2006/112/ES. Vzhľadom na zložitosť trhov s finančnými službami a neustály vývoj nových produktov by výpočet prípadov, na ktoré sa vzťahuje oslobodenie od dane, či prípadov, ktoré sú z neho vylúčené, nemal byť vyčerpávajúci. (4) Existuje neistota, pokiaľ ide o zaobchádzanie s DPH v prípade určitých služieb, ktoré predstavujú individualizovaný celok a súčasne sú aj skladobným prvkom poisťovacej alebo finančnej služby. Preto je vhodné spresniť určité služby, ktoré majú špecifický a podstatný charakter príslušných služieb oslobodených od dane, a služby, ktoré tento charakter nemajú. Vzhľadom na kritériá vypracované v judikatúre Súdneho dvora Európskych spoločenstiev by sa mal brať zreteľ na to, či sa príslušnou službou mení finančná alebo právna situácia strán zúčastnených na transakcii oslobodenej od dane, alebo či ide len o materiálne alebo technické plnenie. (5) V súlade so zásadou proporcionality je na dosiahnutie cieľa spočívajúceho v zaistení jednotnejšieho uplatňovania súčasného systému dane z pridanej hodnoty nutné a primerané určiť pravidlá na vykonávanie článku 135 ods. 1 písm. a) až g) a ods. 1a a článku 135a smernice 2006/112/ES. Toto nariadenie nepresahuje v súlade s článkom 5 Zmluvy rámec nevyhnutný na dosiahnutie sledovaných cieľov. (6) Je vhodné a nutné, aby sa smernica 20XX/XXX/ES a toto nariadenie uplatňovali od rovnakého dňa, PRIJALA TOTO NARIADENIE: Kapitola I Predmet úpravy Článok 1 Týmto nariadením sa ustanovujú pravidlá na vykonávanie článku 135 ods. 1 písm. a) až g) a ods. 1a a článku 135a smernice 2006/112/ES. Kapitola II Poisťovacie a finančné služby oslobodené od dane Článok 2 Vymedzenie pojmov „poistenie a zaistenie“ ustanovené v bode 1 článku 135a smernice 2006/112/ES sa vzťahuje aspoň na tieto kategórie: (1) životné poistenie, a to individuálne alebo skupinové životné poistky, poistené dôchodky a renty, ak sa poistenie, dôchodky alebo renty vzťahujú na riziká úmrtia alebo dlhovekosti, vrátane diagnózy smrteľnej choroby, diagnózy kritickej choroby, postihnutia spôsobeného zlým zdravotným stavom, trvalého zdravotného postihnutia, úmrtia spôsobeného úrazom a potreby dlhodobej starostlivosti; (2) poistenie pre prípad pracovnej neschopnosti z dôvodu ochorenia a pre prípad straty zamestnania; (3) zdravotné poistenie; (4) poistenie určitých rizík, vrátane poistného krytia pre prípad požiaru, záplavy, prírodných katastrof, nehôd, porúch strojových zariadení, trestnej činnosti a terorizmu; (5) poistenie zodpovednosti za škodu; (6) poistenie proti finančnej strate; (7) retrocesia, spolupoistenie a združené poistenie alebo zaistenie. Článok 3 1. Vymedzenie pojmu „poskytnutie úveru“ uvedené v bode 2 článku 135a smernice 2006/112/ES sa vzťahuje aspoň na: a) úvery, bez ohľadu na to, či sú syndikované alebo nesyndikované, vrátane úverov poskytnutých ako prvkov financovania v spojení s dodávkou tovaru alebo poskytnutím služieb za predpokladu, že tento prvok financovania nie je neoddeliteľnou súčasťou protiplnenia, b) úvery zabezpečené nehnuteľným majetkom vrátane hypotekárnych úverov, c) úvery zabezpečené hnuteľným majetkom vrátane požičiavania peňazí za veci dané do zálohu, d) dohody o úvere, na základe ktorých je osoba oprávnená disponovať s finančnými prostriedkami až do stanovenej výšky. 2. Vymedzenie pojmu „poskytnutie úveru“ uvedené v bode 2 článku 135a smernice 2006/112/ES sa nevzťahuje na: a) dohody, na základe ktorých sa umožní za dodávku tovaru alebo poskytnutie služieb zaplatiť v splátkach alebo počas predĺženej lehoty splatnosti, b) poskytnutie úveru spojené so zmluvou o kúpe na splátky a zmluvou o kúpe na lízing, pokiaľ protiplnenie za tento úver je neoddeliteľnou súčasťou protiplnenia za kúpu na splátky a kúpu na lízing, c) poskytovanie služieb v súvislosti s debetnými a predplatenými kartami. Článok 4 1. Vymedzenie pojmu „zaistenie dlhov“ uvedené v bode 3 článku 135a smernice 2006/112/ES sa vzťahuje aspoň na: a) swapy na kreditné zlyhanie, b) colné záruky. 2. Vymedzenie pojmu „zaistenie dlhov“ uvedené v článku 135a bode 3 smernice 2006/112/ES sa nevzťahuje na: a) poskytovanie záruk v súvislosti s opravou a výmenou chybného tovaru, b) odovzdanie aktív, ktoré sa majú použiť ako zábezpeka v prípade dlhu nevyplývajúceho z poskytnutia úveru, c) poskytnutie záruk ako zaistenia v prípade akejkoľvek nesplatenej platby nájomného alebo platby vyplývajúcej z omeškania pri platení nájomného, d) poskytnutie záruk vývozných úverov, e) prevzatie záväzkov nepeňažnej povahy. Článok 5 1. Vymedzenie pojmu „finančný vklad“ uvedené v bode 4 článku 135a smernice 2006/112/ES sa vzťahuje aspoň na: a) netermínované vklady (vklady na požiadanie), b) úsporné vklady (saving deposits), c) vklady s časovou viazanosťou a termínované vklady, d) vklady vo forme úsporných certifikátov, e) úsporné obligácie (saving bonds), f) vklady, na základe ktorých bude zaručené vyplatenie renty alebo akumulovaného peňažného zostatku, vrátane vkladov vložených v rámci plánu dôchodkového sporenia, g) obligácie na umorovanie kapitálu (capital redemption bonds), h) poistené dôchodky a renty, pri ktorých je riziko úmrtia a dlhovekosti pokryté iba doplnkovo. 2. Vymedzenie pojmu „finančný vklad“ uvedené v bode 4 článku 135a smernice 2006/112/ES sa nevzťahuje na: a) vklady na účel úschovy zberateľských predmetov alebo úradných listín dokazujúcich práva, pohľadávky alebo právne nároky, b) prenájom bezpečnostných skriniek a zabezpečených priestorov a miest. Článok 6 Vymedzenie pojmu „vedenie účtu“ uvedené v článku bode 5 135a smernice 2006/112/ES sa vzťahuje aspoň na: (1) vedenie vkladových účtov; (2) vedenie bežných účtov; (3) vklad peňazí na bankový účet, prevod a výber peňazí z bankového účtu, bez ohľadu na to, či ide o elektronickú formu; (4) šekové služby spojené s konkrétnym účtom; (5) trvalé príkazy; (6) priame inkasá; (7) prístup k internetovému a telefónnemu bankovníctvu a jeho prevádzkovanie; (8) služby týkajúce sa debetných a čipových kariet viažuce sa na konkrétny účet; (9) zúčtovanie a prevod finančných prostriedkov medzi finančnými subjektmi; (10) prevod finančných prostriedkov z konkrétneho účtu na iné peňažné médium, napríklad telefónne karty, kredity pre mobilné telefóny a iné prostriedky, ktorými možno platiť za tovar a služby; (11) triedenie a počítanie peňazí v súvislosti s konkrétnym bankovým účtom; (12) dohoda o úverových facilitách. Článok 7 Vymedzenie pojmu „výmena meny“ uvedené v bode 6 článku 135a smernice 2006/112/ES sa nevzťahuje na: (1) transakcie zahŕňajúce zberateľské predmety, napr. zlaté, strieborné alebo iné kovové mince alebo bankovky, ktoré sa bežne nepoužívajú ako zákonné platidlo, alebo mince, ktoré sú predmetom numizmatického záujmu; (2) výmenu mien, ktoré sa nepoužívajú ako zákonné platidlo. Článok 8 1. Vymedzenie pojmu „poskytnutie hotovosti“ uvedené v článku 135 ods. 1 písm. d) smernice 2006/112/ES sa vzťahuje aspoň na: a) vydávanie hotovosti, ručné alebo automatické, b) služby týkajúce sa cestovných šekov, c) služby týkajúce sa šekov nesúvisiace s konkrétnym účtom, d) akreditívy, e) výmenu bankoviek a mincí v rámci rovnakej meny. 2. Vymedzenie pojmu „poskytovanie hotovosti“ uvedené v článku 135 ods. 1 písm. d) smernice 2006/112/ES sa nevzťahuje na: a) transakcie zahŕňajúce zberateľské predmety, napr. zlaté, strieborné alebo iné kovové mince, bankovky alebo zberateľské mince, ktoré sa bežne nepoužívajú ako zákonné platidlo, alebo mince, ktoré sú predmetom numizmatického záujmu, b) vydávanie mien, ktoré sa nepoužívajú ako zákonné platidlo. Článok 9 Vymedzenie pojmu „dodanie cenných papierov“ uvedené v článku 135a bod. 8 smernice 2006/112/ES sa vzťahuje aspoň na: (1) majetkové cenné papiere, vrátane akcií; (2) nástroje obsahujúce prísľub splatenia dlhu, vrátane dlhopisov, obligácií a podnikových obligácií, zmeniek, eurových dlhových cenných papierov a ostatných obchodovateľných obchodných cenných papierov; (3) hybridné cenné papiere, vrátane prioritných akcií, opčných listov, konvertibilných finančných nástrojov vo forme obligácií alebo prioritných akcií, ktoré môžu byť prevedené na kmeňové akcie emitujúcej spoločnosti; (4) nástroje predstavujúce vlastníctvo jednotiek v podnikoch kolektívneho investovania, ako napríklad otvorené a uzavreté fondy, fondy obchodovateľné na burze, vzájomné a penzijné fondy, zaisťovacie fondy a investičné fondy investujúce do nehnuteľností. Kapitola III Sprostredkovateľské a správcovské služby oslobodené od dane Článok 10 1. Na účely bodu 9 článku 135a smernice 2006/112/ES sa za individualizovaný sprostredkovateľský úkon pokladá činnosť, pri ktorej je splnená aspoň jedna z týchto podmienok: a) sprostredkovateľ má právomoc uložiť záväzok dodávateľovi alebo zákazníkovi poisťovacej alebo finančnej služby oslobodenej od dane, b) činnosť môže viesť k vzniku, pokračovaniu, zmene alebo zrušeniu práv alebo povinností zmluvných strán v súvislosti s poisťovacou alebo finančnou službou oslobodenou od dane, c) činnosť pozostáva z poskytovania poradenstva, v ktorom sa prejavujú odborné znalosti týkajúce sa poisťovacej a finančnej služby oslobodenej od dane. 2. Ak v prípadoch, na ktoré sa nevzťahuje odsek 1, je služba štandardizovaná natoľko, že ju niektorá osoba môže poskytovať na základe predchádzajúcich pokynov, táto služba nepredstavuje individualizovaný sprostredkovateľský úkon v zmysle bodu 9 článku 135a smernice 2006/112/ES. Článok 11 1. Vymedzenie pojmu „sprostredkovanie v poisťovacích a finančných transakciách“ uvedené v bode 9 článku 135a smernice 2006/112/ES sa vzťahuje aspoň na tieto činnosti: a) poskytovanie služieb týkajúcich sa vyjednávania podmienok produktu, b) sprostredkovanie akcií a hypoték. 2. Vymedzenie pojmu „sprostredkovanie v poisťovacích a finančných transakciách“ uvedené v bode 9 článku 135a smernice 2006/112/ES sa nevzťahuje na: a) štandardizované služby poskytované strediskami telefonických služieb, b) poskytovanie hostiteľského priestoru pre značku (brand hosting), hostiteľské služby webového servera (webhosting), ostatné webové alebo hostiteľské služby, c) reklamné a iné informačné služby. Článok 12 1. Vymedzenie pojmu „správa investičných fondov“ uvedené v článku 135a bod 11 smernice 2006/112/ES sa vzťahuje aspoň na tieto činnosti: a) strategická a taktická správa aktív a alokovanie aktív, vrátane správy meny a riadenia rizík, b) operatívna správa aktív, vrátane výberu akcií, rozhodovania a vykonávania rozhodnutí, rozhodnutia o kúpe a predaji investícií, saldovania obchodov, kontaktu s maklérom pred uzavretím obchodu, spravovania a kontroly obchodov a kontaktu s maklérmi a uchovávateľom po uzavretí obchodu, c) poskytovanie záruk, vrátane správy portfólia zabezpečenia proti riziku, d) spravovanie akcií alebo podielov, vrátane distribúcie a styku s vymenovaným správcom, e) dohodnutie a spracovanie pôžičiek akcií a dlhopisov, f) spracovanie príkazov fondu, vrátane automatického spracovania, g) analýza trhu a spoločností, h) meranie výkonnosti, vrátane predkladania správ o investičnej výkonnosti a atribučnej analýzy výnosov, i) poskytovanie informácií o oceňovaní, nárokoch na vrátenie dane a správe a výpočet čistej hodnoty aktív, j) bezpečná ochrana cenných papierov, úschova cenných papierov a kontrola, k) dohľad depozitára nad fondom, l) vyplácanie výnosov zákazníkom a hlasovanie na základe splnomocnenia. 2. Vymedzenie pojmu „správa investičných fondov“ uvedené v článku 135a bod 11 smernice 2006/112/ES sa nevzťahuje na tieto činnosti: a) externý audit fondu, uvádzanie na trh a správa režijných nákladov fondu, b) vývoj systémov, napríklad plánovanie a zavádzanie nových technológií, významné zlepšovanie existujúcich systémov a údržba systémov, c) služby týkajúce sa dodržiavania predpisov. Kapitola IV Služby, ktoré majú špecifický a podstatný charakter služby oslobodenej od dane Článok 13 1. Na účely článku 135 ods. 1a smernice 2006/112/ES sa za služby, ktoré majú špecifický a podstatný charakter služby oslobodenej od dane, považujú aspoň: a) správa portfólia, b) vydávanie zmlúv a certifikátov, ktoré potvrdzujú právny nárok zákazníka poisťovacej alebo finančnej služby oslobodenej od dane, c) postúpenie, obnovenie, zmena, doplnenie a zrušenie zmlúv týkajúcich sa poisťovacej alebo finančnej služby oslobodenej od dane, d) služby týkajúce sa úverového ratingu, vrátane posudzovania úveruschopnosti poskytovateľa alebo zákazníka poisťovacích alebo finančných služieb, e) ocenenie finančnej zábezpeky. 2. Na účely článku 135 ods. 1a smernice 2006/112/ES sa za špecifický a podstatný charakter služby oslobodenej od dane nepovažujú: a) úschova, b) administratívne úkony, c) inkasovanie pohľadávok alebo vymáhanie dlhov, d) právne služby, služby v oblasti účtovnej evidencie, audit a účtovníctvo, e) služby týkajúce sa dodržiavania predpisov, f) overovanie totožnosti, kontroly v súvislosti s praním špinavých peňazí a podvodmi, g) zhromažďovanie údajov s cieľom recyklácie bankoviek a mincí, h) marketing, výskum, identifikácia a vývoj nových produktov alebo príležitostí, i) dodávka a návrh softvéru, j) prenájom bezpečnostných skriniek a iných zabezpečených priestorov, k) služby, ktorými sa udeľuje právo alebo možnosť prijímať tovar alebo služby. Článok 14 1. Za službu, ktorá má špecifický a podstatný charakter „poistenia a zaistenia“ podľa vymedzenia uvedeného v bode 1 článku 135a smernice 2006/112/ES, sa považujú: a) upisovanie rizika, b) riadenie rizík a investícií, c) vybavovanie poistných udalostí, d) vydávanie neobchodovateľných poistných derivátov. 2. Posudzovanie škody sa nepovažuje za službu, ktorá má špecifický a podstatný charakter „poistenia a zaistenia“ podľa bodu 1 článku 135a smernice 2006/112/ES. Článok 15 Za služby, ktoré majú špecifický a podstatný charakter „poskytnutia úveru“ podľa bodu 2 článku 135a smernice 2006/112/ES, sa považujú tieto služby: (1) meranie, predvídanie a kontrola úverových rizík a strát spôsobených úverovým rizikom, vrátane úverovej stratégie; (2) upisovanie úverov; (3) evidencia, dohodovanie a monitorovanie platieb za úver; (4) vydávanie úverových derivátov; (5) oceňovanie nefinančnej zábezpeky. Článok 16 1. Za služby, ktoré majú špecifický a podstatný charakter „zaistenia dlhov“ podľa bodu 3 článku 135a smernice 2006/112/ES, sa považujú: a) dohodovanie a monitorovanie prostriedkov na zaistenie dlhu, b) deriváty na zaistenie úveru. 2. Predaj majetku po nezaplatení hypotéky nepovažuje za službu, ktorá má špecifický a podstatný charakter „zaistenia dlhu“ podľa článku 135a bod 3 smernice 2006/112/ES. Článok 17 Za služby, ktoré majú individualizovaný a podstatný charakter transakcií týkajúcich sa „finančného vkladu“ podľa článku 135a bod 4 smernice 2006/112/ES, sa považujú: (1) triedenie a počítanie peňazí na účely vykonania vkladu; (2) podávanie správ o zostatku vkladov výpočte úrokov, vyhotovenie výpisov z účtov a vypracovanie prehľadov záväzkov; (3) výpočet daní a poplatkov týkajúcich sa zrušenia plánov dôchodkového sporenia; (4) zostavovanie rozpočtov účtov, vrátane štúdií hospodárskej uskutočniteľnosti na vyhodnotenie požiadaviek zákazníkov; (5) úschova vkladových certifikátov; (6) automatizované prijímanie peňazí pre vklady; (7) vydávanie vkladových derivátov. Článok 18 1. Za služby, ktoré majú špecifický a podstatný charakter „účtovnej operácie“ podľa bodu 5 článku 135a smernice 2006/112/ES, sa považujú: a) služby medzi subjektmi na prevod finančných prostriedkov medzi peňažnými účtami a zúčtovanie prevodu, b) služby spojené s členstvom, účasťou alebo predplatením v súvislosti s platobnými kartami alebo systémami pre daný účet, c) kontrolné služby s bezpečnostnými prvkami so zreteľom na riadne spracovanie prevodov finančných prostriedkov medzi peňažnými účtami, d) vydávanie výkazov pre zákazníkov a obchodníkov, e) overovanie platieb, f) vydávanie šekových knižiek ku konkrétnemu účtu. 2. Za služby, ktoré majú špecifický a podstatný charakter „účtovnej operácie“ podľa bodu 5 článku 135a smernice 2006/112/ES, sa nepovažujú: a) bežná tlač šekových knižiek, b) dodávanie prázdnych kariet, c) hostiteľské služby interentového servera, d) prenájom terminálov a iných strojových zariadení na spracovanie platobných kariet. Článok 19 1. Za služby, ktoré majú špecifický a podstatný charakter „výmeny devíz“ alebo „poskytnutia hotovosti“ podľa článku 135 ods. 1 písm. d) smernice 2006/112/ES, sa považujú tieto služby: a) vydávanie výkazov pre zákazníkov a obchodníkov na výmenu a distribúciu bankoviek a mincí, b) prevádzkové služby týkajúce sa bankomatov poskytované medzi finančnými inštitúciami, c) uskutočňovanie spotových a forwardových transakcií, vydávanie futurít, menových swapov, devízových opcií a forexových swapov, d) vydávanie devízových derivátov. 2. Za služby, ktoré majú špecifický a podstatný charakter „výmeny mien“ alebo „poskytovania hotovosti“ podľa článku 135 ods. 1 písm. d) smernice 2006/112/ES, sa nepovažujú tieto služby: a) úschova a uskladnenie peňazí, b) kuriérske služby a služby bezpečnostnej prepravy, c) uverejňovanie informácií o výmenných kurzoch, d) inštalovanie bankomatov. Článok 20 Za služby, ktoré majú špecifický a podstatný charakter „dodania cenných papierov“ podľa bodu 8 článku 135a smernice 2006/112/ES, sa považujú tieto služby: (1) vydávanie opcií, futurít, a forwardových zmlúv na cenné papiere; (2) vydávanie akciových swapov a iných swapov na všetky výnosy v cenných papieroch; (3) vydávanie obchodovateľných dlhových derivátov, vrátane úrokových swapov; (4) meranie výkonnosti, rating, prognóza a kontrola cenných papierov; (5) dohodovanie a monitorovanie operácií s cennými papiermi na základe dohody, vrátane prípadných hlasovacích práv. Kapitola V Záverečné ustanovenia Článok 21 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie . Uplatňuje sa od ... [deň transpozície smernice + 1] Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli, Za Radu predseda [1] Ú. v. EÚ L 347, 11.12.2006, s. 1. Smernica naposledy zmenená a doplnená smernicou 20XX/XXX/ES (Ú. v. EÚ XXX). . [2] Ú. v. EÚ C, s. [3] Ú. v. EÚ L 347, 11.12.2006, s. 1.